**Проект за изменение на**

**НАРЕДБА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА МОМЧИЛГРАД**

**Приета с Решение №23 от 17. 12. 2003 г. на Общински съвет - Момчилград**

**Глава втора.**

**МЕСТНИ ТАКСИ**

**РАЗДЕЛ ІІІ**

**Такси за ползване на детски ясли, детски градини, домове за социални грижи, лагери, общежития и други социални услуги и културни дейност**

В чл. 34, ал. 1, **б. „а” става т. 1** със следния текст:

**т. 1 Целодневни:**

**а) за града – 45,00 лв.**

**б) за селата – 35,00 лв.**

В чл. 34, ал. 1, **б. „б” става т. 2** със следния текст: **Полудневни – 10,00 лв.**

В чл. 34, ал. 1, **изр. 2 става т. 3**, като в нея **след думата „настойниците“ се добавя текста: „на деца до 3-годишна възраст включително“**, като окончателния текст на разпоредбата придобива следната редакция:

„**чл. 34, ал. 1, т. 3 -** За родителите или настойниците на деца до 3-годишна възраст включително, които са изрядни данъкоплатци т. е. от 01 март до 30 април за текущата година са си платили местните данъци и такси (данък сгради и МПС и такса смет) и нямат задължения към общината им се прави 15% отстъпка от таксата за ползване на детски ясли и детски градини за една календарна година т. е. дванадесет месеца включително, считано от началото на месеца, следващ подаването на заявлението за ползване на отстъпка.“

В чл. 34, ал. 2, изр. 1 **от съкращението ЦДГ отпада буквата „Ц“**, **след думата „храна“ отпадат думите „която е в размер на“**.

В чл. 34, ал. 2, **изр. 2 се отменя**.

Окончателния текст на **чл. 34, ал. 2** придобива следната редакция: „от родителите или настойниците на децата в подготвителните групи към ДГ се събира пропорционална месечна такса за храна, както следва:

- за града – 45,00 лв.;

- за селата – 35,00 лв.“

В чл. 35, ал. 1, т. 4 **след думите „деца в” се добавя текста „4-та”**, **от съкращението ЦДГ отпада буквата „Ц“**, като **след това съкращение се добавя текста:** **„поради осигурено пълно подпомагане на заплащаните такси от държавата по реда на чл. 283, ал. 9-11 от Закона за предучилищното и училищното образование”**, като окончателния текст на чл. 35, ал. 1, т. 4 придобива следната редакция: „Деца в 4-та подготвителна група в ДГ, поради осигурено пълно подпомагане на заплащаните такси от държавата по реда на чл. 283, ал. 9-11 от Закона за предучилищното и училищното образование.“

В чл. 35, ал. 2 **думите „ползване на намаление” се заменят с думите „освобождаване от заплащане на таксата“**.

В чл. 35, ал. 2, т. 1 **след думата „децата“ се добавят думите „с изключение на случаите по чл. 1, т. 4“**.

В чл. 35, ал. 2, т. 2 **отпадат думите „намаления размер”** и **в** **края на изречението се добавя текста: „по т. 1”**.

Окончателния текст на чл. 35, ал. 2 придобива следната редакция:

За освобождаване от заплащане на таксата по чл. 35:

1. Родителите или настойниците на децата, с изключение на случаите по чл. 1, т. 4, подават декларация до директора на заведението, придружена с необходимите документи, доказващи преференцията;

2. Заплащане на таксата започва от началото на месеца, следващ подаването на декларацията по т. 1.

Към чл. 36, ал. 1 **се създава нова т. 7** със следния текст:

**„Деца във 2-ра и 3-та подготвителна група в ДГ, поради осигурено частично подпомагане на заплащаните такси от държавата по реда на чл. 283, ал. 9-11 от Закона за предучилищното и училищното образование.“**

В чл. 36, ал. 2, т. 1 **след думата „настойниците“ се добавят думите „с изключение на случаите по чл. 1, т. 6“**.

В чл. 36, ал. 2, т. 2 в **края на изречението се добавя текста: „по т. 1”**

Окончателния текст на чл. 35, ал. 2 придобива следната редакция:

За ползването на намаленията по чл. 36:

1. Родителите или настойниците, с изключение на случаите по чл. 1, т. 6 подават декларация до директора на заведението, придружена с необходимите документи, доказващи преференцията;

2. Заплащането на намаления размер на таксата започва от началото на месеца следващ подаването на декларацията по т. 1.

В чл. 38, ал. 1 **сумата се променя от „1,80 лв.” на „2,45 лв.”** и **отпадат думите и цифрите „считано от 01.08.2007 г.“** като окончателния текст на разпоредбата придобива следната редакция: „Лицата, ползващи услугите в системата на домашен социален патронаж, заплащат дневна такса за храна в размер на 2.45 лв. в срок до 15-то число на месеца, следващ месеца в който е ползвано услугата.”.

**МОТИВИ**

**на проект за изменение на Наредбата за определянето и администрирането на местните такси и цени на услуги на територията на Община Момчилград,** **приета с** **Решение № 23 от 17.12.2003 г.**

Съгласно изискванията на чл. 28, ал. 1 от ЗНА, към предложения проект на Наредбата за определянето и администрирането на местните такси и цени на услуги на територията на Община Момчилград, прилагам мотивите си – отговарящи на изискванията на чл. 28, ал. 2 от ЗНА.

**І. Причини, които налагат приемането на изменение и допълнение на Наредбата:**

Основният мотив за изменение на Наредбата за определянето и администрирането на местните такси и цени на услуги на територията на община Момчилград, №23/17.12.2003 г., последно изменена и допълнена с Решение № 22/28.01.2021 г. на ОбС – Момчилград е необходимостта от актуализиране на същата в съответствие с новите изменения в Закона за училищното и предучилищното образование.

Съгласно разпоредбите от ЗПУО държавата подпомага заплащането на такси, дължими от родителите за дейностите по хранене на децата в задължителното предучилищно образование, осъществявано от държавните и общинските детски градини и училища, извън финансираното от държавата. Средствата от държавния бюджет за подпомагане на заплащането на дължими от родителите такси се предоставят по бюджета на съответния първостепенен разпоредител с бюджет. Размерът на средствата и механизмът за тяхното разпределение по общини са регламентирани в Решение № 790/30.10.2020 г. на Министерския съвет. На общините се предоставят средства в размер на 174 лв. за всяко дете в задължителна предучилищна възраст, записано в целодневна или полудневна форма на организация в детска градина/училище. На практика всяка община получава определения норматив за всички обхванати в предучилищно образование 5 и 6-годишни деца.

Съгласно чл.283, ал.11 от ЗПУО, средствата, получени за подпомагане заплащането на такси от родители на деца в задължително предучилищно образование следва да се изразходват при спазване на следните съотношения:

- не по-малко от 50% – за пълно подпомагане заплащането на такси от родителите т.е. освобождаване от такси;

- останалата част – за намаляване размера на таксите (за всички или за част от родителите).

Съгласно чл.283, ал.10 от ЗПУО, условията и редът за пълно и/или частично подпомагане на родителите за заплащане на такси за дейностите по хранене на децата следва да бъдат определени в Наредбите за местните такси и цени на услуги (по чл. 9 от ЗМДТ).

**ІІ. Целите, които се поставят са:**

Спазване принципите за откритост, публичност и граждански контрол върху дейността на местните власти, конкретно при определяне размера, реда и начина на събиране и освобождаване от заплащане на такси на територията на общината;

Повишаване качеството на обслужване на населението и по – добра информираност на местната общност;

Осъществяване на граждански контрол върху работата на администрацията.

Подобряване на действащата нормативна уредба, чрез привеждането и в съответствие с настъпили промени в законодателството на страната.

**ІІІ. Финансовите и други средства, необходими за прилагането на изменение и допълнение на Наредбата:**

За предлаганите промени в Наредбата за определянето и администрирането на местните такси и цени на услуги на територията на Община Момчилград не са необходими финансови или други средства.

**ІV. Очаквани резултати от прилагането, включително финансови, ако има такива:**

Съответствие на Наредбата с действащото законодателство.

**V. Анализ за съответствие с правото на Европейския съюз:**

Предлаганият проект е разработен в съответствие с Европейското законодателство – Европейска харта на местното самоуправление. Проектът за изменение и допълнение на Наредбата НЕ противоречи и на други нормативни актове от по – висша степен, приети от законодателната и изпълнителната власт в Република България.

Съгласно чл. 26, ал. 4 от Закона за нормативните актове, в законоустановения срок от 30 дни, Община Момчилград чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес: obshtina@momchilgrad.bg или в деловодството на Община Момчилград, гр. Момчилград, ул. "26-ти декември" № 12.

/**Илкнур Кязим** -

Кмет на Община Момчилград/